Családi legendárium

A nevem Fehér Zsófia. A soproni Hunyadi János Evangélikus Általános Iskola 8. osztályos tanulója vagyok.

Mindig szerettem hallgatni a szüleim, nagyszüleim történeteit a régi időkről, az ő gyerekkorukról.

Bár történelemből még nem tartunk az 56-os eseményeknél, de családi történeteket már hallottam. Bár másokban vegyes érzések vannak erről az időről, a mi családunkban ez egy jó év volt, ugyanis ekkor született a nagymamám, februárban és ez az év boldogságban telt el emiatt.

Van egy történetem a dédnagypapám családjáról. Sajnos a dédnagypapám már nem él, de sokat hallottam róla. Ő egy igazi nagy családból származott, négyen voltak testvérek, három fiú és egy lány. Az egyik testvére fiatalon meghalt, sajnos talált egy kézigránátot és az felrobbant a kezében. A másik testvéréről szól ez a történet. Őt Andrásnak hívták, de mindenki Endrének szólította. Az egész család esküszik rá, hogy az Endre az András beceneve, bár szerintem ez nem így van.

Ő mindig is utazni szeretett volna, kalandvágyó természet volt. Az ötvenes évek elején elindult nyugatra, éjszaka kilopódzott a Fertő-tóhoz és átúszta a tavat, az osztrák oldalon pedig menedéket kért. Sajnos mivel a család ezen ágából már senki nem él pontosabb részleteket nem tudok, csak annyit amit a dédnagymamám elmesélt. Ők nem tudtak semmiről, csak várták haza Endre bácsit, aggódtak mi lehet vele. Aztán megjelent a rendőrség és kikérdezte őket, akkor tudták meg hogy hová lett. Ugyanis a saját szüleinek se szólt. A Dédi szerint ha szólt volna, akkor lebeszélik, nem engedik, nehogy baja legyen, lelőjék…Ausztriából Németországba ment, Nyugat-Berlinbe. Mivel itthon elvégezte Győrben az építőipari technikumot Ausztriában és Németországban is építkezéseken dolgozott. Ott ismerte meg a feleségét, Inge nénit, akivel azóta is boldogan élnek. Nyugat Berlinben az amerikai rendfenntartók toboroztak, ő pedig beállt közéjük és később a feleségével együtt Amerikába, Kaliforniába költöztek. Azóta is ott élnek Los Angeles-ben. Egy fiuk született és már unokáik, dédunokáik is vannak. Harcolt a vietnámi háborúban is.

10 év után kapott a család hírt róla a Vöröskereszten keresztül. Akkor tudták meg, hogy él, addig semmi hírt nem kaptak felőle. Leveleztek és egy két alkalommal hazalátogatott, de mivel a szülei és testvérei hamar meghaltak, már nem volt ki miatt hazalátogatniuk. A dédnagymamám utoljára akkor találkozott vele és a feleségével, mikor anyukám 3 éves volt.